Yhdysvaltalaismiehet kulkivat rajavyöhykkeellä ilman lupaa Imatralla.

Kolme yhdysvaltalaismiestä on saanut sakkoja luvattomasta oleskelusta rajavyöhykkeellä Suomessa.

Kaakkois-Suomen rajavartioston mukaan miehet kävelivät rajapolkua pitkin ja ottivat itsestään sekä rajamerkeistä kuvia Imatran Räikkölässä viime perjantaina.

Rajavyöhykkeellä kulkemiseen ja oleskelemiseen vaaditaan rajavyöhykelupa, jota yhdysvaltalaisilla ei ollut. Tutkinnanjohtaja, kapteeni Aki Järvisen mukaan tämän ei olisi pitänyt olla miehille epäselvää.

– Alueella on kieltotaulut ja rajavyöhykkeen kulku on merkattu, Järvinen kertoo.

Miehet havaittiin rajavartioston teknisessä valvonnassa. Rajavartijat ottivat miehet kiinni pian hälytyksen jälkeen.

Alueelle helppo mennä

Imatran Räikkölässä otettiin syyskuun alussa kiinni Venäjältä tullut luvaton rajanylittäjä. Viime viikolla puolestaan yksi henkilö loikkasi Suomesta Venäjälle Räikkölässä.

Räikkölä on lähellä kaupunkia, josta rajalle on Järvisen mukaan helppo ajautua. Yhdysvaltalaismiehiä rajalle veti mitä todennäköisemmin kiinnostus Suomen ja Venäjän välistä rajaa kohtaan.

– Se aiheuttaa tällaisia lieveilmiöitä, Järvinen kertoo.

Kesäkuussa brittiläiset suunnistajat pysähtyivät kotimatkallaan Parikkalassa ja piipahtivat luvatta Venäjällä. Sitä ennen saksalaisturistit saivat syytteet valtionrajarikoksesta, kun he ylittivät itärajan kävellen Parikkalassa.